<classify> Kwa matokeo hayo, Stars imetupwa nje ya harakati hizo kwa jumla ya mabao 9-2 baada ya kutoka sare ya 2-2 jijini Dar es Salaam mwishoni mwa wiki iliyopita. Akizungumza jana Dar es Salaam, Mkwasa aliomba radhi Watanzania kwa matokeo hayo mabaya yasiyopendeza na kuahidi kutojirudia.Tunaomba radhi watanzania wote, hatukupenda kupata matokeo hayo mabaya kwani tulijipanga vizuri tukiwa na imani, kwa kweli tumejifunza kutokana na makosa lakini niseme tusikate tamaa, bado tuna kazi ya kujenga timu,alisema.Alisema kabla ya mchezo huo walikutana na vikwazo vingi ikiwemo kusoteshwa uwanja wa ndege kwa muda mrefu. Pia, alisema uwanja walioutumia kucheza ulikuwa ukimwagiwa maji hasa katika upande waliokuwa wakiutumia wachezaji wa Stars kiasi cha kuwapa shida wachezaji, kwani walikuwa wakiteleza.Waliumwagia maji uwanja tulioutumia katika mchezo huku wakijua wazi kuwa wachezaji wetu hutumia viatu gani, kwani wao walikuwa na viatu tofauti na vya wachezaji wetu ndio maana waliweza kutukamata, alisema Mkwasa ambaye pia alikiri Waalgeria kubadilika kiuchezaji katika mchezo wa marudiano.Akizungumzia waamuzi, alisema naye alikuwa kikwazo na mara kadhaa alikuwa akizungumza kiunyenyekevu na wachezaji wa Algeria kwa lugha ya Kifaransa, tofauti na wachezaji wa Tanzania waliokuwa wanafokewa, hali aliyodai ilichangia kuwavuruga kisaikolojia.Tumepoteza mchezo wa mwisho dhidi ya Algeria, wenzetu walituzidi kiufundi, uwezo wa wachezaji binafsi ulikuwa chachu ya kuweza kuibuka na ushindi nyumbani kwao. Tupo katika kipindi cha kujenga timu, tuna vijana wengi wanaochipukia, hivyo wanahitaji muda wa kucheza zaidi na kupata uzoefu, tuendelee kuwapa sapoti vijana hawa kwa ajili ya kujenga kikosi bora cha baadae, alisema Mkwasa.Amewaomba Watanzania kuendelea kuwasapoti vijana, pamoja na matokeo mabaya dhidi ya Algeria, kwani bado kuna nafasi ya kufanya vizuri katika michezo inayofuata ya kuwania kufuzu kwa Fainali za Kombe la Mataifa Afrika mwaka 2017.Nahodha Msaidizi wa Taifa Stars, John Bocco ameelezea kusikitishwa na kipigo hicho, lakini akaishukuru TFF kwa kuwapatia huduma bora za maandalizi na wakati na michezo yao yote, amewashukuru watanzania na vyombo vya habari kwa kuwapa sapoti na kuwaomba kuendelea kuwaunga mkono pindi wanapokuwa na majukumu ya kuiwakilisha nchi katika michuano mbalimbali.  <topic>: MICHEZO 